Ńdɔ fɔ́ɔ́ bɔ́n bə́ Ísraɛ̂l bə́sə̄ bə́ ngákwí, a tíege á Dan a kələ kwí a Bêr ­Sheva, ḿbámāná ai Galaad, ńdɔ̄ bə́ ngátógan anə́ mod m̀bɔ́g ábə Ǹtondôbə á Mitspa. 2Ńdɔ miǹló mí bod mísə̄ yā áyɔŋ ai bibəgá bísə̄ yā Ísraɛ̂l, bə́ ngázu tɔbɔ á ékōán áyɔ̌ŋ Zambá bod bakúda məwóm mə́nyi bə́ wulugu ai məkǒl, bə́ yəmə bəlan ai okəŋ bítá. 3Bényamínit bə́ ngáwóg naa bɔ́n bə́ Ísraɛ̂l bə́ man yā bɛ́d á Mitspa, ńdɔ̄ bɔ́n bə́ Ísraɛ̂l bə́ ngádzó nâ: “Tíégán bía ndóŋ yā bídīm bī.” 4Ńdɔ fɔ́ɔ́ mān Lévi, ǹnóm é mīníngá yǎ bə́ ngáwé, á ngábódo ǹkɔ́bɔ, nyé nâ: “Mə ngázū á Givéa Bényamín, bía étúgā mīníngá dzáma nə́ byǎzu étēde. 5Ńdɔ bǒd yā Givéa bə́ ngákódō á sí nə́ bâzu lúman ai ma, ńdɔ̄ bə́ ngáboman é ndá mə̄ ngábə́ á nyɔ́l ai alú ásə, bə́ dzə́ŋə̄ nâ báwē mā, ńdɔ̄ bə́ ngásamaza ma etúgá mīníngá dzáma, a kələ kwí anə́ á ngāwú. 6Ńdɔ mə ngálóm nyé á sí ngab elíg Ísraɛ̂l ésə amú bə́ ngákúli bidǐm ai osɔ́n á ńsəŋ á Ísraɛ̂l étēde. 7Mínā bɔ́n bə́ Ísraɛ̂l bə́sə bá, kaŋán á ésɔ̌g, mǐ tsíg ǹtól yā étēdē á vá bēn.” 8Ńdɔ̄ bɔ́n bə́ Ísraɛ̂l bə́sə̄ bə́ ngákódō á sí anə́ mod m̀bɔ́g, bɔ́ nâ: “Tɔ mod m̀bɔ́g yǎ ábə̄ bíā ǎ yǐ kig kə á ébə̌m dzíé, ai tɔ mod m̀bɔ́g yǎ ábə̄ bíā ǎ yǐ kig dúgan á ndá dzīē. 9É dzam dí ńdɔ byǎyi bɔ̌ Givéa: byǎyi bwé ngám, 10byǎyi nɔ̌ŋ bod awômo á ńtɛd á bibəgá bísə̄ yā Ísraɛ̂l, ai ǹtɛd m̀bɔ́g ákūda bod m̀bɔ́g, ai akúda bod m̀bɔ́g á bakúda awôm, ḿbɔ̄ báyi zu ai bod bidí, ḿból yə̄ nâ ǹnyie anə́ bákwí, bə́ dúgán Givéa Bényamín ósɔ́n é dzam ásə a ngábɔ á Ísraɛ̂l étēde.” 11Ńdɔ bǒd yā Ísraɛ̂l bə́sə bə́ ngábáman bə́ ńtə́lə anə́ mod m̀bɔ́g.